નોલેજ કોન્સોર્ટિયમ ઓફ ગુજરાત (કેસીજી), ગુજરાત યુનિવર્સિટી અને રાજય સરકારના સંયુક્ત ઉપક્રમે સતત બીજી વખત એજ્યુકેશન ફેરનુ આયોજન કરવામાં આવ્યું છે. આજે મુખ્યમંત્રી વિજય રૂપાણી દ્વારા આ ફેરનું ઉદ્દઘાટન કરવામાં આવ્યું હતું. સમારંભમાં ઉપસ્થિત વિદ્યાર્થી-વાલીઓ અને શિક્ષક-અધ્યાપકોને ઉદ્દેશીને તેઓએ કહ્યું કે ધો.૧૦ અને ૧૨માં વિદ્યાર્થી આવે ત્યારથી જ કારર્કિદી વિશે ગંભીરતાથી વિચારતો થઇ જાય છે. વિદ્યાર્થીઓ અને વાલીઓને યોગ્ય માર્ગદર્શન મળી રહે તે માટે સરકાર દ્વારા જ આ એજ્યુકેશન ફેરનું આયોજન કરવામાં આવ્યું છે. મુખ્યમંત્રીએ કહ્યું કે વિદ્યાર્થીઓમાં સ્કીલ-વીલ -ઝિલ ત્રણેય પડેલા છે તેને યોગ્ય દિશા આપીને મંઝિલ સુધી પહોંચાડવાનું કામ આ પ્રકારના ફેર યોજીને સરકાર કરી રહી છે. તેઓએ કહ્યું કે શિક્ષણની એક મર્યાદા હોય છે પરંતુ શીખવાની કોઇ મર્યાદા હોતી નથી. હાલમાં સરકાર મેડિકલ, ઇજનેરી, પેરા મેડિકલ જેવા ઉચ્ચ અભ્યાસક્રમમાં સેલ્ફ ફાઈનાન્સ કોલેજોમાં પ્રવેશ લેતાં વિદ્યાર્થીઓની ૫૦ ટકા ફી સ્વાવલંબન યોજના અંતર્ગત આપવામાં આવે છે. સરકારે આ માટે ૮૦૦ કરોડ રૂપિયાની સહાય પુરી પાડી છે. આ પ્રસંગે શિક્ષણમંત્રી ભૂપેન્દ્રસિંહ ચુડાસમાએ કહ્યું કે શિક્ષણ એ લાંબી અને ધીમી પ્રક્રિયા છે. ગુજરાતમાં શિક્ષણમાં સતત સાતત્યપૂર્ણ વિકાસ માટે પ્રયત્નો કર્યા છે જેના કારણેગુજરાત ટેકનોલોજિકલ યુનિવર્સિટી દેશમાં પ્રથમ સ્થાન મેળવી શકી છે. શિક્ષણમાં શ્રેષ્ઠતાં હાંસલ કરવા માટે તેઓએ યુનિવર્સિટી વચ્ચે સ્પર્ધા કરવાનું આહ્વાન પણ કર્યુ હતુ.